ভিক্টোরিয়া ক্রিকেট দল
ভিক্টোরিয়া ক্রিকেট দল (বা, ভিক্টোরিয়ান বুশরেঞ্জার্স) ভিক্টোরিয়ার মেলবোর্নভিত্তিক অস্ট্রেলিয়ার প্রথম-শ্রেণীর ক্রিকেট দল। দলটি প্রথম-শ্রেণীর ক্রিকেট প্রতিযোগিতা হিসেবে শেফিল্ড শিল্ডে ও রিওবি ওয়ান ডে কাপ প্রতিযোগিতায় ভিক্টোরিয়া রাজ্যের প্রতিনিধিত্ব করছে। মেলবোর্ন ক্রিকেট গ্রাউন্ডে (এমসিজি) দলটি অনুশীলন করে। কিন্তু এমসিজিতে অনুশীলনের ব্যবস্থা না থাকলে তারা জাঙ্কশন ওভাল মাঠ ব্যবহার করে। ক্রিকেট ভিক্টোরিয়া কর্তৃক দলটি পরিচালিত হয়। ভিক্টোরিয়ার প্রিমিয়ার ক্রিকেট প্রতিযোগিতা থেকে নিয়ন্ত্রণকারী কর্তৃপক্ষ খেলোয়াড় বাছাই করে। অধুনা বিলুপ্ত টুয়েন্টি২০, বিগ ব্যাশে ভিক্টোরিয়া খেলেছিল যা বর্তমানে বিগ ব্যাশ লীগ হিসেবে পরিচিতি পাচ্ছে। ১৮৫১ সালে সর্বপ্রথম ভিক্টোরিয়া ক্রিকেট দল খেলেছিল। ২০০৯-১০ মৌসুমে শেফিল্ড শিল্ডের শিরোপা পায়। এছাড়াও, ২০০৫-০৬ এবং ২০০৭-০৮ মৌসুমে চূড়ান্ত খেলায় অংশ নিয়েছিল। কেএফসি টুয়েন্টি২০ বিগ ব্যাশ প্রতিযোগিতার প্রথম তিন আসরের শিরোপা লাভ করে দলটি। বুশরেঞ্জার্স ক্লাবের অধিনায়ক হিসেবে রয়েছেন ম্যাথু ওয়েড। তিনি দীর্ঘদিনের অধিনায়কের দায়িত্বে নিয়োজিত ক্যামেরন হোয়াইটের স্থলাভিষিক্ত হন।